Vrou helder oordag op Limpopo-plaas oorvalFoto: Die Spoorsnyers Kol. Ronel Otto, woordvoerder van die polisie, het gesê vier verdagtes het omstreeks 10:40 die huis op die plaas Grootfontein binnegekom en Magrieta Fourie met vuurwapens aangehou. Die rowers het balaklawas gedra en het vuurwapens by hulle gehad. Ben Engelbrecht, ŉ woordvoerder van die Spoorsnyers, ŉ private veiligheidsmaatskappy, het aan Maroela Media gesê die rowers het Fourie erg aangerand. Hulle het ook glo gedreig om ŉ kleuter wat in die huis was met ŉ mes by te kom. Hulle het kort daarna met selfone en kontant gevlug. In teenstelling met Engelbrecht se weergawe, het Otto gesê volgens die polisie se inligting is geen beserings aangemeld nie. Daar is ook geen skote afgevuur nie, het sy gesê. Volgens Engelbrecht was die Spoorsnyers kort ná die voorval op die toneel en het hulle die verdagtes se spore vanaf die toneel gevolg. Die verdagtes kon egter daarin slaag om in die dorp in te verdwyn aangesien die plaas baie naby aan die dorp is. Otto het bevestig dat niemand nog in hegtenis geneem is nie. ŉ Saak van gewapende roof word ondersoek.